## Odluka o osnivanju Nacionalnog odbora za borbu protiv nasilja u sportu

### NN 51/2013 (30.4.2013.), Odluka o osnivanju Nacionalnog odbora za borbu protiv nasilja u sportu

VLADA REPUBLIKE HRVATSKE

1021

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 25. travnja 2013. godine donijela

ODLUKU

O OSNIVANJU NACIONALNOG ODBORA ZA BORBU PROTIV NASILJA U SPORTU

I.

Osniva se Nacionalni odbor za borbu protiv nasilja u sportu (u daljnjem tekstu: Nacionalni odbor).

Zadaća Nacionalnog odbora je koordinacija aktivnosti svih tijela nadležnih za rješavanje problema nasilja u sportu.

II.

Nacionalni odbor obavlja sljedeće aktivnosti:

– daje smjernice za izradu strategija i planova u području borbe protiv nasilja u sportu,

– prati i koordinira provedbu propisa, programa, strategija i planova u području borbe protiv nasilja u sportu,

– predlaže osnivanje stručne radne skupine za izradu propisa i strategija u području borbe protiv nasilja u sportu,

– predlaže donošenje ili izmjenu važećih propisa kojima se uređuje područje borbe protiv nasilja u sportu,

– surađuje s organizacijama civilnog društva koje su aktivne u području borbe protiv nasilja u sportu,

– organizira tematske sjednice o aktualnim izazovima u području borbe protiv nasilja u sportu,

– obavlja i druge poslove koji mu se stave u nadležnost.

III.

Nacionalni odbor čine predsjednik i osam članova.

Nacionalni odbor čine:

– predstavnik Ministarstva znanosti, obrazovanja i sporta, predsjednik Nacionalnog odbora,

– predstavnik Ureda predsjednika Vlade Republike Hrvatske,

– predstavnik Ministarstva unutarnjih poslova, nacionalni koordinator,

– predstavnik Ministarstva pravosuđa,

– predstavnik Agencije za odgoj i obrazovanje,

– predstavnik Visokoga prekršajnog suda Republike Hrvatske,

– predstavnik Hrvatskog olimpijskog odbora,

– predstavnik Hrvatskog nogometnog saveza,

– predstavnik Udruge profesionalnih klubova Prve hrvatske nogometne lige.

Predsjednika i članove Nacionalnog odbora, predstavnike tijela državne uprave, predlažu čelnici tih tijela.

Člana Nacionalnog odbora, predstavnika Ureda predsjednika Vlade Republike Hrvatske predlaže predstojnik toga Ureda.

Člana Nacionalnog odbora, predstavnika Agencije za odgoj i obrazovanje, predlaže ravnatelj Agencije.

Člana Nacionalnog odbora, predstavnika Visokog prekršajnog suda Republike Hrvatske, predlaže predsjednik Visokog prekršajnog suda Republike Hrvatske.

Člana Nacionalnog odbora, predstavnika Hrvatskog olimpijskog odbora, predlaže predsjednik Hrvatskog olimpijskog odbora.

Člana Nacionalnog odbora, predstavnika Hrvatskog nogometnog saveza, predlaže predsjednik Hrvatskog nogometnog saveza.

Člana Nacionalnog odbora, predstavnika Udruge profesionalnih klubova Prve hrvatske nogometne lige, predlaže predsjednik Udruge.

Vlada Republike Hrvatske imenuje predsjednika Nacionalnog odbora te članove Nacionalnog odbora na prijedlog tijela i institucija iz stavaka 3., 4., 5., 6., 7., 8. i 9. ove točke.

IV.

Nacionalni odbor ima nacionalnog koordinatora za borbu protiv nasilja u sportu, koji je član Nacionalnog odbora.

Nacionalni koordinator, u dogovoru s predsjednikom Nacionalnog odbora, koordinira rad Nacionalnog odbora, operativno prati i koordinira provedbu nacionalnih dokumenata u području borbe protiv nasilja u sportu te obavlja i druge poslove za koje ga ovlasti predsjednik Nacionalnog odbora te Nacionalni odbor.

Nacionalnog koordinatora imenuje Vlada Republike Hrvatske na prijedlog Ministarstva unutarnjih poslova.

V.

Članovi Nacionalnog odbora za rad u Nacionalnom odboru ne primaju naknadu.

Način rada Nacionalnog odbora uređuje se Poslovnikom koji donosi Nacionalni odbor.

Administrativno-tehničke poslove za Nacionalni odbor obavlja Ministarstvo unutarnjih poslova, Ravnateljstvo policije.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/13-04/187

Urbroj: 50301-09/06-13-2

Zagreb, 25. travnja 2013.

Predsjednik

Zoran Milanović, v. r.

Odluka, NN 51/2013-1021